Predkladacia správa

Uznesením vlády SR č. 1086/2007, bod C.2. k Programu modernizácie a rozvoja  železničnej infraštruktúry na roky 2007 – 2010, bolo uložené ministrovi dopravy, pôšt a telekomunikácií každoročne počnúc januárom 2008 predkladať na rokovanie vlády „Správu o plnení modernizácie a rozvoja železničnej infraštruktúry na roky 2007 - 2010“ (ďalej len „správa“).
 
            Správa obsahuje vyhodnotenie programu z hľadiska stavu prípravy a realizácie stavieb v r. 2009 vrátane finančného plnenia v členení podľa zdrojov financovania.
 
V roku 2009 boli použité na modernizáciu železničnej infraštruktúry finančné prostriedky v celkovej výške  156 098 974,20 Eur. Z toho z fondov EÚ bolo vyčerpaných 39 782 450,19 Eur, z prostriedkov na spolufinancovanie k fondom EÚ 12 175 085,45 Eur, z kapitálových transferov ŠR bolo na ostatné investičné akcie čerpaných 45 472 534,72 Eur, z  vlastných zdrojov ŽSR 21 214 453,44 Eur a  z úverov prevzatých ŽSR 37 454 450,42  Eur (viď príloha č.4 - prehľad čerpania finančných prostriedkov na ŽSR podľa jednotlivých zdrojov). Finančné prostriedky boli použité na modernizáciu koridorov, nástupíšť, podchodov, modernizáciu zabezpečovacích zariadení v železničných staniciach, implementáciu systému ETCS na úseku Bratislava - Nové Mesto nad Váhom a prípravu projektovej dokumentácie pre stavby financované z fondov EÚ.
 
Doložka finančných, ekonomických, environmentálnych vplyvov, vplyvov na zamestnanosť a podnikateľské prostredie  bola vypracovaná v rámci  „Programu modernizácie a rozvoja  železničnej infraštruktúry na roky 2007 – 2010“,  preto sa znovu neprikladá.  
 
Materiál sa predkladá na rokovanie vlády ako informácia a v súlade s čl. 10 ods. 6a Smernice na prípravu a predkladanie materiálov na rokovanie vlády SR nebol predmetom medzirezortného pripomienkového konania. 
 
Materiál po prerokovaní vládou nemá byť predložený inému orgánu.